**Svein Bolling**

**Mondo Cane Part Deux**

**9. januar – 1. februar 2015**

 **Vernissage fredag 9. januar 19-21**

Vi er glade for å kunne invitere til utstilling med nye pasteller av Svein Bolling. Dette er hans femte separatustilling på Galleri K.

”De seneste årene er det temperamaleriet og særlig pastellen Bolling har gjort til sitt fremste verktøy. Med sin fløyelsmyke taktilitet forsterker pastellmediet inntrykket av sanselighet i bildene hans. Teknikken forener tegning og maleri, krever høy håndverksmessig ferdighet og presisjon, og ikke minst tålmodighet. Uansett verkenes innholdsmessige side fascineres betrakteren av de klare formene, fargenes avstemte melankoli og duse overganger .

Billedskjønne kvinner, mer og mindre avkledde, er gjennomgangsfigurer i Bollings bilder. Skildret mot beist av noen hunder med avgjørende vekt på det dyriske, skapes effektfulle kontraster mellom godt og ondt, lyst og mørkt det kvinnelige versus det mannlige.

Gjennom tolkninger av nonner og Madonna-fremstillinger tematiseres følelser og egenskaper som trofasthet, dydighet og begjær. I Bollings verk kjemper det himmelske mot det jordiske, det evige mot det forgangne og kortsiktige nytelse mot evig herlighet.

Bollings bilder inviterer betrakteren til sinnrike tolkninger. Men heldigvis kan hans visuelle rebuser ha flere løsninger og er uten fasit. Og for å gjøre det hele enda mer intrikat kan det virke som om han harselerer over egen hang til det kryptiske. ” Utdrag frara Kathrine Lunds tekst skrevet til utstillingen.

Svein Bolling (f.1948), bor og arbeider i Oslo. Han er kjøpt inn av en rekke samlinger, blant annet Nasjonalmuseet for kunst, arkitektur og design, Astrup Fearnley museet for moderne kunst, Lillehammer kunstmuseum, UD, Riksgalleriet, Norsk Kulturråd, Drammen Kunstforening, Rogaland Kunstmuseum, Nordnorsk Kunstmuseum, Ålesund Kunstforening, Oslo Kommunes Kunstamling, Akershus fylkeskommune, Haugesund billedgalleri og Bergen billedgalleri